Eron Pokiston va Afg‘onistonga hujum qilishi mumkin

Eron Islom Respublikasi ichki ishlar vaziri Abdulrizo Rahmoniy Fazliyning ma’lum qilishicha, mamlakat qo‘shinlari Eron chegarachilarini qutqarish uchun Afg‘oniston va Pokiston hududiga kirishi mumkin. Chegarachilar avval noma’lum bo‘lgan “Jaish al-Adl” guruhi tomonidan o‘tgan hafta asir olgan, deb yozadi Associated Press.

Vazirning so‘zlariga ko‘ra, rasmiy Tehron allaqachon Islomobod va Qobulga murojaat etib, vaziyatni o‘rganib chiqish va o‘g‘irlab ketilgan besh nafar eronlik chegarachini qaytarishni so‘ragan. Aks holda Eron xavfsiz zona tashkil etish va o‘z fuqarolarini tashqi tajovuzlardan himoyalash maqsadida chegaradosh hududlarga qo‘shin kiritishi mumkin.
Hozircha na Afg‘oniston, na Pokiston hukumati Eron ichki ishlar vazirining mazkur so‘zlariga javoban biror fikr bildirishgani yo‘q.
Eron, Pokiston va Afg‘oniston chegaralari kesishgan sahro hududi har uchala mamlakatning eng aholisi kam joylaridan hisoblanadi. U yerlarda asosan hech bir davlat chegaralarini tan olmaydigan ko‘chmanchi qabilalar yashaydi.